Sneglerovbiller

Drilus
 Malacogaster
 Selasia


Sneglerovbiller (Drilidae) er en liten gruppe av biller der larvene er rovdyr som angriper skallbærende snegler, i alle fall hos slektene Drilus og Selasia (biologien til slektene Malacogaster og Pseudeuanoma er helt ukjent). Hunnene hos disse billene ser ut som larver hele livet, såkalte larviforme hunner. De mangler helt vinger, fasettøyne og andre voksen-karakterer. Hannene ser ut som mer normale biller, med dekkvinger, fasettøyne og lange, kamformede antenner.

 Utseende 
Små til middelsstore (3-30 mm) biller, kjønnene svært ulike.

Hannene er avlange biller med lange, sagtakkede eller kamformede antenner. Hodet er bredt og kort, synlig sett ovenfra (det vil si, det dekkes ikke av brystskjoldet). Pannen er nokså flat. Fasettøyne er små og utstående.  Antennene har 10-11 ledd og er festet under pannen like ved fasettøynene. De ganske lange, sagtakkede eller kamformede. Brystskjoldet (pronotum) er mer eller mindre firkantet med tydelig avsatte sidekanter. Dekkvingene er nokså myke og spriker gjerne noe i den bakerste halvdelen. De er dekket av fine, utstående hår. Beina er slanke. Alle føtter har fem ledd.

Hunnene er tykke, larveaktige, med korte bein og korte, trådformede antenner. Det er ikke noe tydelig skille mellom bryst- og bakkroppsledd bortsett fra at de førstnevnte har bein. Vinger mangler helt. Denne typen hunner blir kalt larviforme hunner og finnes hos flere av familiene i gruppen Cantharoidea.

 Levevis 
Voksne hanner kan ofte finnes på blomster eller i vegetasjonen. Hunnene lever på bakken, beveger seg lite og kan finnes under steiner eller i tomme sneglehus. Trolig bruker de feromoner til å lokke til seg de aktive hannene. Larvene er rovdyr som lever av skallbærende snegler. De dreper sneglen med et giftig bitt, skiller ut fordøyelsesenzymer og suger så i seg den delvis oppløste sneglen. De kan bore seg gjennom sneglehuset om det trengs. Noen arter i denne familien er viktige rovdyr på snegler og kan være nyttige ved at de holder bestandene av potensielt skadelige snegler i sjakk. Den norske arten er ganske sjelden.

 Systematisk inndeling 
Gruppen er nylig blitt ført (som stammen Drilini) til underfamilien skjellsmellere (Agrypninae) i familien smellere (Elateridae).

 Ordenen biller, Coleoptera
 Underordenen Polyphaga
 Overfamilien bløtvinger og lysbiller, Cantharoidea
 Familien sneglerovbiller, Drilidae
 Slekten Drilus Olivier, 1790 – Europa, Afrika og Asia
 Drilus concolor Ahrens, 1812 – eneste art funnet i Norge
 Drilus flavescens (Goeffroy, 1785) – kjent fra Sverige
 Slekten Euanoma - overført til Omalisidae
 Slekten Flabelloselasia Kundrata, 2017
 Slekten Kupeselasia Kundrata, 2017
 Slekten Lolosia Kundrata, 2017
 Slekten Malacogaster Bassi, 1833 – Sør-Europa, Afrika, Lilleasia, Kanariøyene
 Slekten Microselasia Kundrata, 2017
 Slekten Paradrilus Kiesenwetter, 1866 - overført til Omalisidae
 Slekten Pseudeuanoma - overført til Omalisidae, Øst-Europa, Lilleasia
 Slekten Selasia Laporte de Castelnau, 1836 – bare kjent fra Afrika
 Slekten Wittmerselasia Kundrata, 2017

 Referanser 

 Litteratur 
 Hansen, Victor.; Larsson, Sv. G. 1973 (2. utgave). Biller X. Blødvinger, klannere m. m.: (Malacodermata, Fossipedes, Marcrodactylia og Brachymera) Danmarks Fauna 44. Side 15. (344 sider) ISBN 8712166936
 Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.

 Eksterne lenker 

 Bilder:
 Drilus flavescens, hann 
 Drilus concolor, hunn 
 Malacogaster passerinii, hann

Kategori:Sneglerovbiller
Kategori:Smellere
Kategori:Dyr formelt beskrevet av Guillaume-Antoine Olivier